
Către,

BIROUL PERMANENT AL

 CAMEREI DEPUTAŢILOR


Vă înaintăm, alăturat, raportul suplimentar asupra propunerii legislative privind realizarea Muzeului Dictaturii Comuniste în imobilul "Casa radio" situat în Bucureşti, str.Ştirbei Vodă nr.174-176 sect.1, retrimisă comisiei sesizate în fond, în vederea unei noi examinări şi depunerii unui nou raport, cu adresa nr. Pl.x 117/2016, din 28 februarie 2017.

PREŞEDINTE,

CRISTIAN BUICAN
Comisia pentru administraţie publică şi amenajarea teritoriului 

Telefon: 021.414.1125, 021.414.1126; Fax: 021.314.69.34; e-mail: cp06@cdep.ro

R A P O R T    S U P L I M E N T A R  

asupra propunerii legislative privind realizarea Muzeului Dictaturii Comuniste în imobilul "Casa radio" situat în Bucureşti, str.Ştirbei Vodă nr.174-176 sect.1


În şedinţa Plenului Camerei Deputaţilor din ziua de marți, 28 februarie 2017, în temeiul art.70 din Regulamentul Camerei Deputaţilor, republicat,  s-a hotărât retrimiterea propunerii legislative privind realizarea Muzeului Dictaturii Comuniste în imobilul "Casa radio" situat în Bucureşti, str.Ştirbei Vodă nr.174-176 sect.1 (Pl.x 117/2016), Comisiei pentru administraţie publică și amenajarea teritoriului în vederea unei noi examinări şi depunerii unui nou raport.



Pentru această inițiativă legislativă s-a întocmit raportul nr.4c-6/142 din 4 octombrie 2016 prin care s-a propus respingerea propunerii legislative.
La întocmirea prezentului raport suplimentar Comisia a avut în vedere:

- avizul negativ al Consiliului Legislativ (nr.1376/29.12.2015)
- avizul negativ al Comisiei juridice, de disciplină și imunități (nr.4c-11/443/5.04.2016)
- punctele de vedere negative al Guvernului (nr.753/14.04.2016 și nr.871/MRP/24.02.2017)
Senatul a respins propunerea legislativă în ședința din data de 21 martie 2016.
Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat.
Propunerea legislativă are ca obiect de reglementare îndeplinirea demersurilor legale de către Guvern pentru a recâștiga dreptul de utilizare a imobilului ”Casa Radio” în vederea realizării unui complex muzeal care să includă un Muzeu al Dictaturii Comuniste. Ulterior recâștigării dreptului de utilizare a imobilului, Guvernul României va întreprinde demersurile legale necesare pentru proiectarea și realizarea în acest imobil a unui complex muzeal și de săli de conferință, care va cuprinde un Muzeu al Dictaturii Comuniste.


Potrivit prevederilor art.61 din Regulamentul Camerei Deputaţilor, republicat, comisia a examinat propunerea legislativă în şedinţa din 14 martie 2017.

La lucrările comisiei au fost prezenţi 24 deputaţi, din totalul de 25 membri ai comisiei.

La dezbaterile care au avut loc a participat, în conformitate cu prevederile art.55 din Regulamentul Camerei Deputaţilor, republicat, domnul Alexandru Oprean - secretar de stat în cadrul Ministerului Culturii și Identității Naționale.
Din analiza propunerii legislative au fost exprimate diferite opinii referitoare la înființarea în România a unui Muzeu al Comunismului, în jurul unui concept care să prezinte drama colectivă a societății în perioada dictaturii comuniste, manifestată în toate aspectele sociale, economice, represive, culturale,  însă s-a considerat că  soluția realizării acestui obiectiv în Casa Radio din str. Știrbei Vodă nr.174-176, sector 1, București, este nerealizabilă din considerente economice și de sustenabilitate. Clădirea propusă este de foarte mari dimensiuni, iar investiția efectivă de realizare a acestui muzeu, de modificare structurală a spațiilor și de amenajare a acestora din punct de vedere expozițional și multifuncțional, asigurarea ulterioară a mentenanței întregii clădiri, va fi una extrem de costisitoare. Nu este recomandată realizarea unui astfel de muzeu într-un spațiu predefinit, neproiectat pentru a prelua o asemena funcțiune.
În urma examinării inițiativei legislative și a opiniilor exprimate de către membrii Comisiei, s-a hotărât cu majoritate de voturi (5 voturi împotrivă), menținerea raportului de respingere a propunerii legislative privind realizarea Muzeului Dictaturii Comuniste în imobilul "Casa radio" situat în Bucureşti, str.Ştirbei Vodă nr.174-176 sect.1.

În raport cu obiectul şi conţinutul reglementării, propunerea legislativă face parte din categoria legilor ordinare.
	PREŞEDINTE,
	SECRETAR,

	CRISTIAN BUICAN
	SIMONA BUCURA OPRESCU


  Șef serviciu, Sofia Chelaru

Consilier, Roxana Feraru

